Elena Ceaușescu

Elena Ceaușescu (o.s. Lenuța Petrescu, 7. tammikuuta 1916 Petrești – 25. joulukuuta 1989 Târgoviște) oli Romanian diktaattorin Nicolae Ceaușescun puoliso.
Varhaiset vuodet.
Elena Petrescu syntyi köyhään maanviljelijäperheeseen Dâmbovițan piirikunnassa sijaitsevassa Petreștin kylässä. Hän lopetti opiskelunsa saavutettuaan neljännen luokka-asteen ja muutti Bukarestiin voidakseen työskennellä tekstiilitehtaassa. Pienen palkan vuoksi Petrescu teki myös pimeitä töitä.
1930-luvun puolivälissä Elena liittyi Romanian kommunistiseen puolueeseen, ja vuonna 1939 hän kohtasi ensimmäistä kertaa tulevan aviomiehensä Nicolae Ceaușescun. He menivät naimisiin vuonna 1947 uskonnottomin menoin. Parille syntyi kolme lasta.
Akateeminen ura.
Huolimatta siitä, että Elena ei ollut juurikaan käynyt kouluja, hän valmistuin kemian insinööriksi ennätysajassa sen jälkeen, kun kommunistit nousivat valtaan Romaniassa. Elena Ceaușescu opiskeli yliopistossa kemiaa erikoisalanaan polymeerikemia. Jatko-opiskelupaikka oli puolueen junailema. Vuonna 1957 hänestä tuli tutkimusassistentti Kansallisessa kemiantutkimuslaitoksessa, ja 1960-luvun alkupuolella Bukarestin kemiantutkimuksen keskuslaitoksen puoluejärjestön sihteeri. Vuonna 1965 Ceaușescu nousi laitoksen johtoon, ja saman vuoden joulukuussa hänet nimitettiin Kansallisen luonnontieteiden akatemian jäseneksi. 
Elena Ceaușescun kerrotaan jatkaneen tutkimus- ja julkaisutyötään polymeerikemian alalla myös miehensä hallintokaudella. Hän vastaanotti useita kansainvälisiä tunnustuksia ja palkintoja, esimerkiksi Ison-Britannian kuninkaallisen kemiaseuran kunniajäsenyyden. Ceaușescu sai myös kunniatohtorin arvonimiä, ja teki useita luentomatkoja, myös läntisiin demokratioihin, sekä otti osaa tieteellisiin konferensseihin.
Kysymys plagioinnista.
Syy paisuttelulle lienee se, että Elenan omassa henkilökultissa korostuivat hänen väitetyt akateemiset meriittinsä, ja hän itsekin uskoi olevansa poikkeuksellisen lahjakas tutkija. Todellisuudessa Elenaa pidetään nipin napin lukutaitoisena, eikä hän väitetysti osannut edes veden kemiallista kaavaa (H2O).
Ceaușescun pariskunnan noustua valtaan monet Elenan ulkomaanmatkoista suunniteltiin siten, että hän saattoi ottaa vastaan kunniatohtorin arvon. Suunniteltuja ulkomaanmatkoja myös väitetysti peruttiin, mikäli kunniatohtorin nimitystä ei olisi määränpäässä tiedossa.
Vuonna 2021 Romaniassa alettiin vaatia Ceaușescun akateemisten tekstien poistamista, koska niitä ei pidetä hänen itsensä kirjoittamina. Joitain oletettavasti Ceaușescun nimiin laitettuja tutkimuksia siteerataan tieteen piireissä edelleen huolimatta siitä, että hänellä oli väitetysti vaikeuksia tunnistaa edes perustavanlaatuisia kemiallisia kaavoja.
Poliittinen ura.
Kommunistien otettua Romaniassa vallan vuonna 1947 Elena Ceaușescusta tehtiin ulkoministerin sihteeri.
Elena Ceaușescu seurasi miestään tämän valtiovierailuilla. Kesäkuussa 1971 he vierailivat Kiinan kansantasavallassa, jossa hän havaitsi, että puhemies Mao Zedongin vaimolla Jiang Qingillä oli maassa myös virallinen poliittinen asema. Elena alkoi vaatia mieheltään samaa. Heinäkuussa 1971 Ceaușescu nimitettiin Sosiaalisen ja taloudellisen kehityksen keskuskomitean jäseneksi, ja heinäkuussa 1972 hänestä tuli Romanian kommunistisen puolueen keskuskomitean täysjäsen. Kesäkuussa 1973 Ceaușescu valittiin puolueen toimeenpanevaan komiteaan ja marraskuussa 1974 11. puoluekokouksessa uudelleenmuokatun toimeenpanevan komitean jäseneksi. Tammikuussa 1977 hänestä tuli keskuskomitean politbyroon täysjäsen ja maaliskuussa 1980 ensimmäinen varapääministeri.
Kun Bukarestiin rakennettiin metroa 1979, Elena alkoi vaatia Piața Romanăn metroaseman rakentamisen hylkäämistä. Hän perusteli tätä sillä, että hänen mielestään työläiset ja opiskelijat tarvitsevat lisää liikuntaa, jotteivat lihoisi. Metroasema rakennettiin tästä huolimatta, mutta Elenalta salassa. 
Erään tarinan mukaan Ceaușescun pariskunnan Ranskaan suuntautunut valtiovierailu johti siihen, että he väitetysti varastivat vierashuoneestaan niin paljon irtaimistoa, että Ranskan presidentti Valéry Giscard d'Estaing lähetti ennakkovaroituksen pariskunnasta kuningatar Elisabet II:lle, koska he olivat tulossa seuraavaksi Lontooseen.
Romanian propagandakoneisto pyrki rakentamaan Ceaușescun pariskunnasta mahdollisimman kiillotettua kuvaa. Elena itse esim. kielsi omaa sivuprofiiliaan esittävät valokuvat kokonaan. Lisäksi Ceaușescun syntymäaikaa muutettiin siten, että hänet saataisiin näyttämään muutaman vuoden aviomiestään nuoremmalta, vaikka todellisuudessa olikin tätä vanhempi. Uudeksi syntymäajaksi merkittiin vuosi 1919. 
Kuolema ja jälkimaine.
Vuoden 1989 joulukuussa Romaniassa käynnistyi vallankumous, jonka aikana Ceaușescut syöstiin vallasta ja teloitettiin pikaisesti järjestetyn näytösoikeudenkäynnin päätteeksi. Elena on modernin Romanian ainoa nainen, joka on tuomittu kuolemaan ja teloitettu. Vallankumouksen jälkeen Kansallisen pelastuksen rintama lakkautti kuolemantuomion Ceaușescujen teloituksen jälkeen. 
Elena Ceaușescua pidetään vielä edelleen Romanian historian yhtenä kiistanalaisimpana henkilönä. Ceaușescu tunnettiin useilla lempinimillä kuten Kansakunnan Äiti, Karpaattien Dracula. Romanialaiset pilkkasivat häntä myös nimellä "Codoi". Taustalla oli se, miten Ceaușescu väitetysti äänsi väärin hiilidioksidin kemiallisen kaavan (C + O + doi [2 romaniaksi]).
Vuonna 2021 julkaistiin Lavinia Betean kirjoittama Elena Ceaușescun elämänkerta "Tovarășa. Biografia Elenei Ceaușescu".
Kunnianosoituksia.
Kunniatohtorin arvot.
Lähde: